'คลัง'พร้อมฟันภาษีเชฟรอน ชี้กฤษฎีกาตีความแล้วต้องจัดเก็บ
รมว.คลังลั่นพร้อมเก็บภาษีเชฟรอน หลังกฤษฎีกาตีความชัดน้ำมันที่ใช้บนแท่นขุดเจาะต้องจัดเก็บรายได้
13 ม.ค. 2560

รมว.คลังลั่นพร้อมเก็บภาษีเชฟรอน หลังกฤษฎีกาตีความชัดน้ำมันที่ใช้บนแท่นขุดเจาะต้องจัดเก็บรายได้
นายอภิศักดิ์ ตันติวรวงศ์ รมว.คลัง เปิดเผยว่า หากคณะกรรมการกฤษฎีกามีความเห็นว่ากรมศุลกากรต้องเก็บภาษีน้ำมันของบริษัท เชฟรอน ประเทศไทย ที่นำไปใช้บนแท่นขุดเจาะน้ำมันทางทะเล ก็เป็นเรื่องที่กรมศุลกากรต้องดำเนินการ ซึ่งถือเป็นเรื่องดีเพราะทำให้เกิดความชัดเจน ไม่ต้องโต้เถียงกันต่อไปอีกว่า ต้องเก็บภาษีหรือไม่ต้องเก็บภาษีเหมือนที่ผ่านมา
สำหรับกรณีที่ก่อนหน้านี้ไม่มีการเก็บภาษีน้ำมันของบริษัท เชฟรอน นั้น ต้องมีการตรวจสอบข้อเท็จจริงต่อไปว่า ผู้บริหารและเจ้าหน้าที่ของกรมศุลกากรที่เกี่ยวข้องทำไปโดยรู้เห็นเป็นใจ จนทำให้ประเทศเสียหายหรือไม่
ทั้งนี้ สำนักงานคณะกรรมการกฤษฎีกาได้มีหนังสือตอบกรมศุลกากร เกี่ยวกับปัญหาข้อ กฎหมายเกี่ยวกับการขนส่งน้ำมันเชื้อเพลิงและผลิตภัณฑ์น้ำมัน ไปใช้ในการประกอบกิจการการปิโตรเลียมในพื้นที่สัมปทานปิโตรเลียมบริเวณไหล่ทวีป เมื่อเดือน ธ.ค. 2559 ระบุว่า คณะกรรมการกฤษฎีกา (คณะพิเศษ) ได้พิจารณาข้อหารือของกรมศุลฯ แล้ว เห็นว่า พ.ร.บ.ศุลกากร และ พ.ร.บ.สรรพสามิต ไม่ได้นิยาม คำว่า "ราชอาณาจักร" ไว้เป็นการเฉพาะ มีเพียง พ.ร.บ.ปิโตรเลียม ที่บัญญัตินิยามคำว่า "ราชอาณาจักร" ไว้ว่า หมายความรวมถึงเขตไหล่ทวีปที่เป็นสิทธิของประเทศไทย ตามหลักกฎหมายระหว่างประเทศที่ยอมรับกันโดยทั่วไปและตามสัญญากับต่างประเทศด้วย
คณะกรรมการกฤษฎีกา ระบุว่า จึงต้องถือตามกฎหมายว่าด้วยปิโตรเลียม ซึ่งเป็นกฎหมายเฉพาะ กล่าวคือ ถือว่าการขนของไปใช้ในการสำรวจและการผลิตปิโตรเลียมในพื้นที่ดังกล่าวเป็นการขนของไปใช้ในการประกอบกิจการปิโตรเลียมในราชอาณาจักร หากมีภาระภาษีใดๆ เกิดขึ้นจาก การประกอบกิจการดังกล่าว ก็จะต้องมีการจัดเก็บภาษีเช่นเดียว กับการประกอบกิจการในราชอาณาจักรด้วย
ก่อนหน้านี้ บริษัท เชฟรอน ได้ขอคืนภาษีจากการนำน้ำมันไปใช้ดำเนินการบนแท่นขุดเจาะน้ำมันกลางทะเล ซึ่งห่างจากฝั่ง 12 ไมล์ทะเล ตั้งแต่ปี 2554 โดยกรมศุลฯ ขณะนั้นมีความเห็นว่า การนำสินค้าออกจากฝั่งเกิน 12 ไมล์ทะเล ถือเป็นการส่งออกสามารถขอคืนภาษีได้
อย่างไรก็ตาม เมื่อต้นปี 2559 มีปัญหาเจ้าหน้าที่กรมศุลกากรตรวจจับ และระบุว่า บริษัท เชฟรอนขอคืนภาษีน้ำมันส่วนนี้ไม่ได้ ทำให้เกิดข้อโต้แย้งกันระหว่างบริษัท เชฟรอน กับกรมศุลกากร จนต้องส่งเรื่องให้คณะกรรมการกฤษฎีกาตีความ